text: ডেনিস পেরেরা (১৯৩০-২০১৩) শ্রীলঙ্কা সেনাবাহিনীর একজন জেনারেল ছিলেন। তিনি ছিলেন ইঞ্জিনিয়ারিং কোরের কর্মকর্তা এবং ১৯৭৭ সাল থেকে ১৯৮১ সাল পর্যন্ত দায়িত্ব পালনকারী শ্রীলঙ্কার শীর্ষ জেনারেল। শ্রীলঙ্কা সেনাবাহিনী নারী শাখা এই জেনারেলের পরিকল্পনাতেই তৈরি করা হয়েছিলো। ২০১৩ সালে জেনারেল ডেনিস মারা যান।
  
  সামরিক কর্মজীবন
  ডেনিস ১৯৪৯ সালে সেনাবাহিনীতে যোগ দিয়েছিলেন, তার মৌলিক সামরিক প্রশিক্ষণ হয়েছিলো যুক্তরাজ্যের স্যান্ডহার্স্ট সেনা প্রশিক্ষণ কেন্দ্রে। ১৯৫১ সালে তিনি শ্রীলঙ্কা সেনাবাহিনীতে ২য় লেফটেন্যান্ট হিসেবে ইঞ্জিনিয়ারিং কোরে যোগ দেন। ১৯৫১ সালের ২ আগস্ট তিনি কর্মস্থল ১ম ফিল্ড ইঞ্জিনিয়ার্স রেজিমেন্টে যোগ দেন। ১৯৫৩ সালের ফেব্রুয়ারি মাসের ২ তারিখে তিনি লেফটেন্যান্ট হন, '৫৬ সালের এপ্রিলে ক্যাপ্টেন হন। ১৯৫৭ সালে নবগঠিত একটি ইঞ্জিনিয়ার্স ব্যাটেলিয়নে বদলী হন ডেনিস, তখন ঐ ব্যাটেলিয়ন পানাগোদা সেনানিবাসে ছিলো। ১৯৫৯ সালে তিনি মেজর হন এবং ১৯৬০ সালের অক্টোবর মাসে তিনি পাকিস্তানে স্টাফ কলেজে পড়তে যান। পরবর্তীতে কর্নেল হিসেবে এনডিসি কোর্সও তিনি পাকিস্তান থেকেই করেন।
  
  পাকিস্তান থেকে এসে তিনি সেনা সদরে বদলী হন এবং ১৯৬৩ সালে তাকে লেঃ কর্নেল পদে পদোন্নতি দিয়ে একটি ইঞ্জিনিয়ার্স ব্যাটেলিয়নের অধিনায়ক করা হয়। ১৯৬৯ সালে তিনি কর্নেল হন এবং সেনা সদরে বদলী হন, তারপর শ্রীলঙ্কা মিলিটারি একাডেমিতে অধ্যক্ষ হিসেবে আসেন, তখন মিলিটারি একাডেমীতে সৈনিক এবং কর্মকর্তা উভয়দেরই প্রশিক্ষণ হতো, কর্নেল ডেনিস 'সেনা প্রশিক্ষণ কেন্দ্র'কে মিলিটারি একাডেমী বানানোর প্রস্তাব করেন। ১৯৭০ সালের ডিসেম্বরে ডেনিস ব্রিগেডিয়ার হন এবং তাকে একটি পদাতিক ব্রিগেডের অধিনায়ক করা হয়, তিনি ইঞ্জিনিয়ার্স ব্রিগেডের অধিনায়ক হতে পারেননি কারণ শ্রীলঙ্কা সেনাবাহিনীতে তখনো ইঞ্জিনিয়ার্স ব্রিগেড ছিলোনা। ১৯৭৩ সালে ডেনিস মেজর-জেনারেল হন এবং ২৪তম পদাতিক ডিভিশনের অধিনায়ক হন, তারপর ১৯৭৬ সালে সেনা সদরে এ্যাডজুট্যান্ট জেনারেল হন। ১৯৭৭ সালের ১৪ই অক্টোবর তাকে লেঃ জেনারেল করা হয় এবং তিনি শ্রীলঙ্কার সেনাপ্রধান হিসেবে দায়িত্বভার গ্রহণ করেন। অবসরে যান ১৯৮১ সালের ৩১শে অক্টোবর এবং ২০০৭ সালে তাকে বিশেষ সম্মান হিসেবে পূর্ণ জেনারেল পদের অবসর-ভাতা দেওয়া হয়।
  
  তথসূত্র
  
  বিষয়শ্রেণী:১৯৩০-এ জন্ম
  বিষয়শ্রেণী:২০১৩-এ মৃত্যু
  বিষয়শ্রেণী:শ্রীলঙ্কান জেনারেল
  বিষয়শ্রেণী:শ্রীলঙ্কার সেনাপ্রধান
title: ডেনিস পেরেরা